Xiaomi SU7 testes på Autobahn inden lancering

Xiaomi er måske bedst kendt for smartphones, men i 2027 vil mærket også være at finde i de europæiske bilshowrooms. Og forberedelserne er allerede i fuld gang. Virksomhedens præsident, Lu Weibing, har netop gennemført en to dages testtur i Tyskland bag rattet af topmodellen Xiaomi SU7 Ultra – en elektrisk supersedan, der vil udfordre både Porsche Taycan og Tesla Model S.

Lu kørte omkring 800 kilometer fra Berlin til Hamburg og videre til Frankfurt, hvor han samtidig testede den tyske ladeinfrastruktur. Ifølge ham er den “overordnet veludviklet” – og bilen vakte opsigt på ladestationerne, hvor flere forbipasserende genkendte modellen.

260 km/t på autobahn

Det var første gang, Xiaomi-præsidenten kørte på Tysklands ikoniske motorvej uden fartgrænser – og SU7 Ultra fik lov at strække benene. “Vi nåede 260 kilometer i timen, og bilen føltes fuldstændig stabil,” skrev han efterfølgende på sociale medier.

Både SU7 og SU7 Ultra var på tur på Autobahn (foto: fra Weibo).

SU7 Ultra er udstyret med et 93,7 kWh CATL Qilin II-batteri med 897-volts arkitektur, der giver en rækkevidde på 630 kilometer (CLTC) og kan sende bilen fra 0 til 100 km/t på bare 1,98 sekunder. Topfarten? Hele 350 km/t.

På vej mod Europa

Xiaomi begyndte allerede i sommer officielle vejtest i Europa, hvor SU7 Ultra blev registreret i München med nummerpladen “M SU7088E” – “M” for München og “Mi” for Xiaomi, som Lu selv påpegede.

Planen er, at Xiaomi-biler lander på det europæiske marked i 2027, når bildivisionen forventes at være profitabel. Indtil da skal både teknologi, kvalitet og serviceapparat stå sin prøve under europæiske forhold.

Xiaomi har allerede investeret over 30 milliarder yuan (cirka 4,2 milliarder dollars) i bilsatsningen – og ser ud til at mene det alvorligt. Hvis SU7 Ultra kan levere samme ydeevne på de danske motorveje, som den gør på autobahn, får elbilmarkedet snart endnu en seriøs konkurrent.

Xiaomi SU7 testes på Autobahn inden lancering